УТВЪРЖДАВАМ:

ДИРЕКТОР:.......………………......

Йълмаз Касим

# ПРАВИЛА

# ЗА БЕЗОПАСЕН ИНТЕРНЕТ

# ОУ „ХРИСТО БОТЕВ“

# С. ЛУДОГОРЦИ

Настоящите правила за БИ са приети на ПС   
на .................г., протокол №………

**Тези правила са разработени от Държавната агенция за закрила на детето, в партньорство с Главна дирекция „Борба с организираната престъпност”, Национален център за безопасен интернет, Министерство на образованието и науката, Регионално управление на образованието – София-град, ръководители на образователни институции от Съюза на работодателите в системата на народната просвета в България, Сдружението на директорите в средното образование на Р България.**

**Целите на правилата са да се:**• гарантира правото на учениците на достъп до подходяща информация и материали в мрежата;

• осъществи превенция и синтезира на едно място информацията за опасностите в интернет;

• предоставят конкретни насоки за закрила на детето и безопасно поведение в компютърната мрежа в училище и в интернет;

• подобри координацията и отговорностите на участниците и/или всички заинтересовани страни.

**Основните принципи за работа в компютърната мрежа в училище и в интернет са:**

1. Равен достъп на всички деца и ученици;
2. Защита на децата и учениците от вредно или незаконно съдържание и информация като: самонараняване, търговия с наркотици, хазарт, пропагандиране на вредни и опасни навици и действия като анорексия, булимия, порнография, толериране на различни форми на насилие, проповядване на тероризъм, етническа и религиозна нетолерантност, самоубийство и др.;
3. Зачитане и защита на личната неприкосновеност;
4. Подготовка и контрол на децата и учениците за безопасно и отговорно поведение онлайн;
5. Сътрудничество в дух на толерантност и добронамереност между училището и родителите/настойниците.

**Учениците имат право на:**

1. Равен достъп до мрежата на образователната институция, с изключение на компютрите в административните помещения.

2. Работа с устройствата (компютри, лаптопи и таблети) в мрежата с подкрепата на педагогически специалист.

3. Обучение за безопасно и отговорно поведение в мрежата на образователната институция и в интернет.

1. Информация за правилата за работа в мрежата.
2. Сигурна цифрова среда в училището.
3. Ползване на мобилните си устройства извън учебния процес, а при изрично указание на учител – и в учебния час за целите на учебния процес.

**ВАЖНО! Правилата за безопасна работа в интернет, които учениците са задължени да спазват, се поставят на видно място в компютърните кабинети, така и на сайта на училището. В началото на учебната година по подходящ начин всички ученици и техните родители/настойници/попечители се запознават с тях. Педагозите периодично напомнят за тях и за сигурността в интернет в подходящи форми и дейности, в които се включват учениците и родителите им.**

**Част I. Отговорности на ръководителите на образователните институции, на професионалистите, работещи с ученици и с информационно-комуникационни технологии**

Директорът на училището:  
1. Организира дейността по изпълнението на тези правила, и осигурява достъп до компютърната мрежа, ефективен и постоянен контрол, планирането на мерки по организацията за спазване на правилата за работата на децата и учениците в мрежата и защита от вредно или незаконно съдържание в интернет.

2. Осигурява при техническа възможност проследяване на трафика, осъществяван чрез мрежата на образователната институция.

3. При констатиране на случаи на кибертормоз, незаконно съдържание и поведение в мрежата на образователната институция и/или в интернет уведомява незабавно компетентните органи – Дирекция „Социално подпомагане“, по местопребиваване на детето и Главна дирекция „Борба с организираната престъпност”, специализираният отдел „Киберпрестъпност“ на МВР. В тези случаи оказва нужното съдействие на компетентните органи с цел установяване на извършителите и предприема мерки за противодействие и премахване на съответното съдържание от мрежата на образователната институция. Може да получава и консултантска помощ от Националния център за безопасен интернет.

4. Организира в началото на всяка учебна година запознаване на децата и учениците и родителите/настойниците с правилата за безопасна работа в мрежата.

5. Осигурява отговорно лице, което да изпълнява функциите на системен администратор.

*Учителите, педагогическите специалисти и ръководителите по направление ИКТ са длъжни да:*

1. Разясняват правилата за безопасно и отговорно поведение при работа в мрежата на образователната институция и в интернет.

2. Осъществяват постоянно наблюдение и контрол върху работата на децата и учениците в мрежата на образователната институция в учебно време.

3. Предприемат незабавни мерки за преустановяване на достъпа на децата и учениците до незаконно и вредно съдържание в мрежата.

4. Уведомяват незабавно директора на детската градина/училището при нарушаване на правилата, случаи на кибертормоз или при установяване на незаконно и вредно съдържание или поведение в мрежата.

5. Оказват подкрепа на деца и ученици – обект на кибертормоз, чрез първоначална психологическа подкрепа от училищния психолог, чрез разговор от страна на педагог в детската градина за снижаване на напрежението у детето.

6. Сигнализират при необходимост Дирекция „Социално подпомагане“ по местоживеене на ученика с цел оценяване на нуждата от насочване към социални услуги за оказване на последваща подкрепа.

*Системният администратор:*

1. Осигурява общата безопасност и функционалност на мрежата.
2. Предлага и прилага мерки, ограничаващи достъпа на децата и учениците до вредно или незаконно съдържание и поведение в интернет в съответствие с действащото законодателство на Република България.

3. Извършва периодичен преглед на компютърната мрежа на образователната институция за наличие на възможни заплахи и рискове за сигурността на децата и учениците при работа в интернет.

4. Следи трафика, осъществяван чрез компютърната мрежа на образователната институция.

5. Предприема незабавни мерки за преустановяване на достъпа на децата и учениците до незаконно и вредно съдържание в мрежата.

6. Уведомява незабавно директора на детската градина/училището при случаи на кибертормоз, нарушаване на правилата или при установяване на незаконно съдържание или поведение в мрежата.

7. Съдейства за установяване на извършители на кибертормоз и прилага мерки за ограничаване на такива случаи.

**Част II. Права и отговорности на родителите**

*Родителите имат право да:*

1. Получават информация за рисковете и заплахите за безопасността на техните деца при работа в интернет в училището и вкъщи.

2. Бъдат своевременно информирани, ако детето им е обект на кибертормоз в училището.

3. Участват съвместно с ръководството на образователната институция при разрешаване на всеки конкретен проблем, свързан с нарушаване на правилата от страна на техните деца.

4. Участват със свои предложения в определянето на правилата и мерките за безопасно използване на интернет училището.

5. Получат информация за информационно-сигнализационни платформи като www.gdbop.bg; www.cybercrime.bg; www.spasidete.com; www.safenet.bg; www.facebook.com/bgcybercrime.

*Родителите носят отговорност да:*

1. Помогнат на детето си да изгради умения за онлайн общуване и безопасно използване на интернет.

1. Осъществяват постоянен контрол за сигурността на детето си в интернет.
2. Проявяват интерес към активността на детето си в мрежата, включително и създаването на профили в социални мрежи и регистрации в сайтове и мобилни приложения, както и да разяснят последствията от създаването и/или разпространението на определено съдържание.

4. При установяване, че детето им е жертва на кибертормоз, да сигнализират на отдел „Киберпрестъпност” към Главна дирекция „Борба с организираната престъпност” (http://www.cybercrime.bg/bg), или Центъра за безопасен интернет (https://www.safenet.bg/), както и могат да потърсят съдействие от Дирекция „Социално подпомагане“ по местоживеене на детето с цел оказване на психологическа подкрепа на детето. В този случай трябва да уведомят и директора на образователната институция.

5. Съхраняват здравето на детето, като проследяват времето за използване на интернет.

6. Уведомят директора на образователната институция, когато им стане известно, че детето им е обект на тормоз от друго дете, с което е в едно и също училище.

**Част III. Общи правила за безопасно общуване в интернет за учениците**

1. Да не давам лична информация: име, адрес, парола от електронна поща, профил в социална мрежа, личен телефонен номер, детската градина/училището, в което уча.

2. Да не давам информация за местоработата или личен и служебен телефонен номер на родителите, настойниците, близките, приятелите, съучениците и познатите си без тяхно разрешение.

3. Да не изпращам и да не качвам онлайн свои снимки и видеа, без преди това да е обсъдено и взето решение с родителите ми.

4. Да не изпращам и да не качвам онлайн снимки и видеа на приятели, съученици, роднини, учители, близки, познати и др., без преди това да е обсъдено с тях, а в случаите, когато се касае за мои приятели, съученици, да е съгласувано от тяхна страна и с родителите им.

5. Да не отговарям и да не отварям прикачени файлове на електронна поща, получена от непознат подател. Тя може да съдържа вирус или друга зловредна програма, която да увреди компютъра/телефона/таблета или да го направи уязвим за външен достъп.

6. Ще се посъветвам с родителите си/учител, преди да сваля или инсталирам нова програма/приложение на компютър, телефон, таблет, както и не правя нищо, което може да увреди компютъра или чрез дадено действие да се разкрият данни за мен и семейството ми.

7. Нещата, които правя в интернет, не трябва да вредят на други хора или да противоречат на установените правила (част от тях са уредени в закони).

8. Известно ми е, че е забранено да се използва чуждо потребителско име, парола и електронна поща.

9. Да не пиша и да не качвам нищо, което може да е обидно или унизително за мен или за други хора.

10. Незабавно информирам възрастен (родител, учител, директор, педагогически съветник), когато попадна на материали, които ме карат да се чувствам неудобно или на материали с вредно или незаконно съдържание, което може да бъде порнография, проповядване на насилие и тероризъм, етническа и религиозна нетолерантност, търговия с наркотици, хазарт и др.

11. Да не отговарям на съобщения, които са обидни, заплашителни, неприлични или ме карат да се чувствам неудобно. Информирам родителите си/класния ръководител, учител, директор, педагогически съветник за такива съобщения.

12. Ако някой ме обижда или тормози онлайн, не отговарям. Докладвам го на отговорен възрастен (родител, учител, директор). Мога и сам да докладвам, като подам сигнал на самия сайт или на посочените адреси: www.gdbop.bg; www.cybercrime.bg; www.spasidete.com; www.facebook.com/bgcybercrime; www.safenet.bg и го блокирам. Добре е да направя веднага екранна снимка (скрийншот) на съответния разговор или съдържание като електронно доказателство, което предавам на отговорен възрастен (родител, учител, директор).

13. Внимавам, когато разговарям в чат. Помня правило No1: че хората онлайн не винаги са тези, за които се представят и могат да търсят определена информация, с която да злоупотребят с мен или с другите хора. Правило No2 е че не правя нищо на друг човек в мрежата, което не искам да ми се случи и на мен.

14. Ако се случи да попадна на информация или друго съдържание в Мрежата, което не ми харесва или ме плаши по някакъв начин, мога да подам сигнал на денонощната и безплатна Националната телефонна линия за деца 116 111, на отдел „Киберпрестъпност“ на ГДБОП (http://www.cybercrime.bg/bg), на Центъра за безопасен интернет на адрес: www.safenet.bg, или на техния телефон 124 123, или през чат-модула на www.safenet.bg .

15. Трябва да не приемам срещи с лица, с които съм се запознал/а в интернет, освен след съгласието на родителите ми. Помня, че хората, с които се запознавам онлайн, не винаги са тези, за които се представят. Опитвам се винаги да проверявам дали човекът отсреща наистина е този, за когото се представя чрез проверка по име, имейл, снимка и контролен въпрос, на който би трябвало да знае отговора, ако е наистина този. При съмнение може да подам сигнал или да потърся съвет през сайта на Центъра за безопасен интернет www.safenet.bg.

16. Използвам настройките за безопасност и защитата на личните данни на социалните мрежи, мобилните приложения и браузърите.

17. Използвам функцията за безопасно сърфиране. Да не посещавам сайтове в интернет, които са със съдържание, неподходящо за детска аудитория.

18. Използвам трудни (дълги, с главни и малки букви, цифри и специални знаци) и различни за всеки сайт пароли.

19. Използвам антивирусна програма, която следва редовно де се обновява. Заедно с отговорните възрастни (родител, учител, директор), поддържам последните актуализирани версии на всички програми и приложения.

20. Ако ползвам общи компютри, винаги проверявам дали съм излязъл/излязла от профила си, след като свърши часа. В случай, че намеря устройство, на което друг ученик е работил, но не е затворил профила си, веднага ще изляза без да преглеждам, променям или добавям информация в профила му.

21. Трябва да имам предвид, че когато публикувам невярна и изопачена информация за друг човек, дори с ясната мисъл, че това е шега, това може да доведе до злоупотреба и до неприятни преживявания за този човек.